section_heading: Utrka
paragraph_text: Prema novom pravilniku utrka je počela 10 minuta kasnije nego ranijih godina i Lewis Hamilton je zadržao vodstvo kroz prve zavoje nove sezone, iako je bio pod pritiskom Kimija Räikkönena u trećem zavoju. Najveće iznenađenje starta je bio Kevin Magnussen koji je iskoristio Verstappenovo neuspješno napadanje Ferrarija, te došao do četvrte pozicije. Već u drugom krugu u boks je ušao Toro Rossov Brendon Hartley koji je prešao na soft gume. U petom krugu Sergej Sirotkin se zaustavio pored staze u trećem sektoru i nije se uspio vratiti na stazu, a krug kasnije Marcus Ericsson je parkirao svoj Sauber ispred garaže. Najbolji dan nije imao niti Valtteri Bottas koji je startao s 15. mjesta. Nakon osam krugova probio se tek jedno mjesto naprijed, a do 11. kruga je skočio na 13. U desetom krugu Verstappen je još malo zakomplicirao svoju utrku i izvrtio se u prvom zavoju slično kao Bottas dan prije u kvalifikacijama, ali je Max uspio ostati daleko od ograda. Nizozemac je u tom trenutku pao na osmu poziciju. Prestigli su ga Romain Grosjean, Daniel Ricciardo i Nico Hülkenberg. Do 16. kruga Hamilton je izgradio prednost od tri sekunde ispred Räikkönena. U istom krugu je Pierre Gasly završio svoju utrku.